Papersnake/gushiwen huggingface dataset:
喜元举归
葛胜仲（宋代）

溪东作舍已盖茆，溪西筑庵新立栋。水云参错出十里，妙寄方嗟无与共。

忽闻故交还五岭，聊喜居邻依二仲。台评早岁冠神羊，儒馆文华推白凤。

诏除每下辄避宠，才术小试已惊众。炎荒虽云去国远，皇华要是为时用。

故为怀归逐我辈，露章求免疲护送。自言峤南官不恶，峻峰危嶝频飞鞚。

挽葛屡上罗浮颠，披云亦到朱明洞。看山却忆家林好，夜夜幽栖来旅梦。

而今归隐寄天放，却忆修途真定痛。猿鹤相向为家禽，松菊未荒怜手种。

碧鲜脱箨高绕屋，白堕敷醪香出瓮。从今莫厌数招寻，持鳌共费宫祠俸。
坦老求题真歇宏智竹庵同游雁山酬唱真迹轴后
释绍昙（宋代）

天生三个老冤魔，狭路相逢没柰何，
□把肚肠搂抉看，曲於四十九盘多。
北固山
翟汝文（宋代）

山形郁长虬，掉尾趋平川。回峰耸赑屃，广殿凌云巅。

登临望八耸，天盖垂空元。鸿濛一气乱，鬼物半涂颠。

天风河汉响，户牖斗柄悬。黄图昔散漫，赤伏竟沮迁。

凄凉霸气歇，徙倚平台骞。山川宛如昔，独为骚人妍。

江声战九地，幽愤为谁湔。晴雷殷列缺，电火搜蜿蜒。

矞皇故代物，猛炽随飞烟。僧繇六花佛，生面行差肩。

铢衣类帝网，肉髻浮青莲。巍峨开元帝，玉座犹高悬。

奋迅陆子画，青■戏芝田。萧梁遗巨镬，仿佛像奸镌。

赞皇艺两柏，郁屈蛟龙缠。空焚荡灰劫，涕视悲人天。

铿铿斧斤初，千柱欻修椽。苍头封草树，佳气封云泉。

孤标危塔涌，迥佛层阴坚。溟翻塔影倒，天转磨蚁旋。

咨嗟一弹指，悲悟三生缘。有生甚脆弱，膏火消烦煎。

喟彼昔夸夺，修罗搆戈鋋。吾将声洪钟，须弥叫金仙。
颂古八首 其四
释道印（宋代）

推倒扶起，觌面千里。唯小释迦，风前按指。直饶海印发光，也是雪峰道底。

遍界是文殊，遍界是慈氏。楼阁门开竟日闲，谁识善财童子。
岁暮雪中寄隐直前年季冬与隐直相会京师凡十馀日
刘敞（宋代）

长安积雪深三尺，穷巷相看共一樽。物色岁华还彷佛，异方回首重消魂。
乙巳夏五月茶陵永新兵奄至遂走淦西暑雨涉旬米薪俱乏旅途苦甚因赋诗示诸同行
郭钰（元代）

白发遗民真可哀，途穷犹望北兵来。关河割据将成谶，将相经纶岂乏材。

足茧荒山走风雨，腹饥深夜吼春雷。主翁清晓催人发，又报烽烟逼楚台。
又
偶桓（明代）

养疴卧丘樊，庶得脱尘鞅。三径日就荒，行乐倦还往。

荆榛既蕃芜，荼蓼亦滋长。幽兰独憔悴，况复缠草莽。

不因馨香发，岂获君子赏。
晚步
真山民（宋代）

未暝先啼草际蛩，石桥暗度晚花风。
归鸦不带残阳老，留得林梢一抹红。
和吴谨微游仙都五首
许尹（宋代）

仙都踪迹想遗书，我欲归时更问途。
忽得新诗如见画，山蹊野径不须迂。
从军乐
姚合（唐代）

每日寻兵籍，经年别酒徒。眼疼长不校，肺病且还无。

僮仆惊衣窄，亲情觉语粗。几时得归去，依旧作山夫。
次韵张司户
陈造（宋代）

橘颂精灵杂远游，如君信是古诗流。
吴门肯问鲈鱼鱠，东武当诗燕子楼。
有底挥毫挟风雨，定知贮腹尽阳秋。
即看珥笔鸳鸾右，莫漫江城诧狎鸥。
人日自衡还潭道中次雨泉使君韵 其一
陈一松（明代）

天风乍起吹山雪，人日那堪匝地阴。自托身为苍水使，何辞车度翠微深。

乾坤客路三湘鬓，日月鸿霄万里心。东望白云生岭外，乡愁春思总难禁。
题汪会语村隐居
张翥（元代）

闻道荆村僻，幽居趣自成。桑中豚阱晚，芹外燕泥晴。

苔石留僧坐，山尊迟客倾。凭轩久不到，望得白云生。
鹤林寺
张九徵（清代）

昨岁逢僧话竹楼，重来惊见雪盈头。杜鹃花老人天梦，黄鹤山空禾黍秋。

壁破字随风雨去，珠还像借鬼神留。夕阳莫漫催归骑，凉月松风好夜游。
琴曲歌辞。升仙操
李群玉（唐代）

嬴女去秦宫，琼箫生碧空。凤台闭烟雾，鸾吹飘天风。

复闻周太子，亦遇浮丘公。丛簧发仙弄，轻举紫霞中。

浊世不久住，清都路何穷。一去霄汉上，世人那得逢。
卜算子·千古一灵根
向子諲（宋代）

千古一灵根，本妙元明静。道个如如已是差，莫认风番影。枯木夜堂深，默坐时观省。月落乌鸡出户飞，万里关河冷。
句
释惠崇（宋代）

日躔黄道迥，春入紫微深。
游大玲珑小玲珑
吴泳（宋代）

小玲珑，大玲珑，
平林突起群玉峰。霜铏剪取碧磈磈，
雷斧凿破青嵌崆。自有此山生此石，
鬼削天劖更无迹。泗滨浮出瑞玉磬，
周庙横陈古苍璧。苍官俨冠剑，
翠官披琅玕。好风吹月来，
光动九琳轩。守庵道人形野倨，
白领方袍草为屦。颇奇二士入洞来，
引向高亭最幽处。他山岂无石，
弄假不似真。平泉马鹿迹何在，
南墅甲乙名灰尘。说真辩假无时了，
山童隔竹敲茶臼。
句
张俞（宋代）

康乐有情遥寄想，青谿句在十三峰。
大芙蓉接待
释师范（宋代）

水云何处觅行踪，踏破天台雁荡峰。
脚力尽时消息在，小芙蓉接大芙蓉。
赋僧壬枕流
李龏（金朝）

床头涧水响泠泠，床上幽閒自曲肱。莫放饮牛人洗耳，恐沾尘污石龛灯。
晦日游大理韦卿城南别业四声依次用各六韵
王维（唐代）

（册4　卷125　页1245d）
与世澹无事。
自然江海人。
侧闻尘外游。
解骖（一作弁）［车尼］朱轮。
平（一作极）野照暄景。
上天垂春云。
张组竟北阜。
泛舟过东邻。
故乡信高会。
牢醴及佳辰（一作家臣）。
幸同击壤乐。
心荷尧为君。
郊居杜陵下。
永日同携手。
仁（一作入）里霭川阳。
平原见峰首。
园庐鸣春鸠。
林薄媚新柳。
上卿始登席。
故老前为寿。
临当游（一作送）南陂。
约略执杯酒。
归欤绌（一作继）微官。
惆怅心自咎。
冬中余雪在。
墟上春流驶。
风日畅怀抱。
山川多秀（一作好天）气。
［周彡］胡先晨炊（一作丰酌)。
庖脍亦云（一作後）至。
高情浪海岳。
浮生寄天地。
君子外簪缨。
埃尘良不啻。
所乐衡门中。
陶然忘其贵。
高馆临澄陂。
旷然荡（一作望理）心目。
淡荡动云天。
玲珑映墟曲。
鹊巢结空林。
雉［句隹］响幽谷。
应接无闲暇。
徘徊以（一作似）踯躅。
纡组上春堤。
侧弁倚乔木。
弦望忽已晦。
後期洲应绿。
苦热怀楚下
范梈（元代）

苦热不可极，念此西南风。谁云灏气远，乃在庭户中。

我家百丈下，井上双梧桐。向夕集归鸟，未秋足鸣蛩。

自从别家来，江海信不通。宛宛维桑思，愿从孤征鸿。

夜梦白发亲，欢笑携稚童。倚门望子归，未归忧忡忡。

东皋无良田，何以待岁丰。盛年将称意，无为学转蓬。
途中即事 其一
李之世（明代）

红尘匝地起，白日何濛濛。骄马东西驰，徒御不可踪。

长安道如东，而我泣途穷。行行遵广术，即次已闻钟。

故人具鸡黍，尊酒何从容。为欢自一时，叹息北征篷。
将归宜春留题新安馆
卢肇（唐代）

东里如今号郑乡，西家昔日近丘墙。芸台四部添新学，

秘殿三年学老郎。天外鸳鸾愁不见，山中云鹤喜相忘。

犹张皂盖归蓬荜，直谓时无许子将。
送宋次道学士赴
欧阳修（宋代）

古堤老柳藏春烟，桃花水下清明前。

江南太守见之笑，击鼓插旗催解船。侍中令德宜有后，学士清才方少年。

文章秀粹得家法，笔画点缀多馀妍。藏书万卷复强记，故事累朝能口传。

来居侍从乃其职，远置州郡谁谓然。交游一时尽英俊，车马两岸来联翩。

船头朝转暮千里，有酒胡不为留连。
奉和窦使君同恭法师咏高僧二首·竺佛图澄
慧宣（唐代）

大誓悯涂炭，乘机入生死。中州法既弘，葛陂暴亦止。
乳孔光一室，掌镜彻千里。道盛咒莲华，灾生吟棘子。
埋石缘虽谢，流沙化方始。
秋凉闲卧
白居易（唐代）

残暑昼犹长，早凉秋尚嫩。露荷散清香，风竹含疏韵。

幽闲竟日卧，衰病无人问。薄暮宅门前，槐花深一寸。
杨仲博生日
魏了翁（宋代）

平塍雨足蟹鱼肥，远水涵空鹳鹤飞。
相对不知身是客，两家儿女彩成围。
句
石延年（宋代）

尽日携樽芳树下，何须佳酝得途林。
奉和邓善之学士赠陈尧夫教授之作
萨都剌（元代）

巴西夫子邓学士，文彩珊珊玉佩琚。天上已无金马诏，人间空有白鹅书。

云窗春透松花湿，月殿秋高桂影疏。不见青山埋骨处，水晶宫里是幽居。
山亭三首
李石（宋代）

小圃依山入，危亭隐磴斜。
林塘扫寒雨，篱落卧疏花。
处士七松宅，先生五柳家。
柴门何所待，倚杖数昏鸦。
月夜与客饮酒杏花下
苏轼（宋代）

杏花飞帘散余春，明月入户寻幽人。
褰衣步月踏花影，炯如流水涵青苹。
花间置酒清香发，争挽长条落香雪。
山城薄酒不堪饮，劝君且吸杯中月。
洞箫声断月明中，惟忧月落酒杯空。
明朝卷地春风恶，但见绿叶栖残红。
宁羌州题壁
江国霖（清代）

万壑千峰里，潆洄一水明。柳荒犹送客，山好不离城。

土瘠民风厚，年丰物价平。小楼剧清绝，终夜枕溪声。
郎官湖
贺铸（宋代）

当年贤守令，载酒沔南游。
凉月呈新霁，明湖涵素秋。
郎官夏口使，仙客夜郎囚。
促膝青螭舫，连觞紫绮裘。
高驩随雨散，余躅想风流。
芳草失青履，沧波浮白鸥。
江吞百顷尽，石刻一篇留。
宜有沈碑者，前怀陵谷忧。
又三绝戏老友
李新（宋代）

二十年中一度逢，百年能见几回重。
幽人乐事无由并，且醉良辰玛瑙钟。
大明铙歌鼓吹曲十三篇
杨维桢（元代）

於王气，涂之冈。
五百祀，皇陵藏。
火流乌，星流红，驾生圣人应天祥。
圣人生，六合一统天下昌。
汝阿弥，言语侏离复兜离，妖诵胡膜干毒师。
蜂屯蚁聚乞乞万，摇首枯舌乐不疲。
金银城，铁为键，汤为池，北据河洛南驱淮，老獐野鹘弗能支。
大明帝，厉虎旅，拔龙飞，手把黄钺相招麾。
元运绝，弥何为，筑京观，兖之际，荆之垂。
拨乱反正，圣武赫戏，大明烈烈，开皇之墓。
皇皇帝肇，迹濠之壤。
上天黜元命，命帝靖四方。
神兵三千，投鞭渡江。
基建业，定南京。
大兴问罪师，天戈剪妖狂。
妖狂溃崩，赫烈我武扬。
系颈阙下，大明朝贺开明堂。
元主大去国，闽广并来王。
皇帝神武，越五帝，咸三皇。
皇皇万国宾，日出日入土，普为大明臣。
制礼作乐圣化钧，大一统业万万春。
三蛇长，一蛇擅雄王。
上掩三日生妖芒。
羿乌毙弯弓，无人落欃枪。
血人为浆肉为梁，交结■狫恣跳梁。
帝闵下土命将一日平。
收其帑实夷穴藏，截蛇首，刳蛇肠，祭民社主，反民井灶还丘坑注：■——反“犬”右加“考”山倾峨，水翻鄱，旗拏黄龙鼓考鼍。
坤轴震，水犀列以阵，楼橹层层突而蜃。
皇赫怒，血漂刃。
不用命，斩以徇。
铁钩锁，扼艨犝。
辟强弩，开神弓。
老犀晕火角生风，流星一矢贯尔额与胸。
老犀穷，小犀夜泣鲛人宫。
江为障，湖为池，两虎赫赫奸天威。
天兵东下，跨池与障平如砥。
兵十万，威武宣，红帕锦股偃草前，暇以岁月啸以延。
收残丁，婴孤城，穿城炮机若流星。
小虎粉首，大虎摧爪翳两端睛。
齐云火天，骨肉焦冥，天子好生，一鸡一犬不汝兵。
粮尽矢竭，开关输平。
群臣鱼贯入大明。
大明帝，义之断，仁之成。
东海鲸，鬐插铁牙如雪山，眼如月。
前驱虎头鲨，后挈三足蹩。
尾一掉，天纲崩，地维缺。
吞三闽啗百粤。
飞涎喷沫，弟兄作穴。
岩潭生子孙，天吴弯弓弓靶折，四海波涛尽流血。
东皇太乙，乘鱼从霞。
长纶巨饵，羁縻钩加。
渔彭蠡，猎黄池，鲸亦穿腮京口来。
京口来，游不动，化为鱿，空嗫嚅。
海上将军神骑还，乘胜卷甲斩闽关。
阿难气■■，老鹘语绵蛮。
土豪据土孰与京？将军将命扬风声。
豪一败，走连营，俘以南庙功用铭。
闽山奠，闽水清。
注：■■——左“九”右“虎”益之都，鲁之邦，元不纲，兵强马壮碻磝冈。
梗我王化，山输海贡隔梯航。
狡狐三穴，跳踯贪狼，王师薄城，筑我受降。
骈首就缚父与兄，弦歌之化复我邹鲁乡。
太原李，继忠襄。
京兆李，王咸阳。
辱齿相依势相望，构谗煽虚撼金床。
王纲偏，圯弗■，上弗急君父，同盟不相援。
征兵关中伐太原。
大丞相，偏将军，士马百万蹂燕云。
国已墟，关来从。
尉之陀，窦之融。
注：■——左提“手”右“举”邗启沟，汴通河，河之王铠仗山积，血流波。
前徒接战尽倒戈，二三主将弁峨峨。
输忠竭节心靡他，以彼取此类虞罗。
由汴入滦入红螺。
嗟政不纲可奈何？自底灭亡可奈何？国运倾，六师驻，那吒城。
龟兹主，走滦京。
宣明诏，许厥成。
壶箪筐篚左袒迎，封籍府库奉大廷。
大丞相，舍于野，克大国，匪余武，天子龙骧土貔虎。
问其寡孤，毋恃杀掳，秋毫无犯民按堵。
民按堵，振放旋，鉤丽冒胤未殄灭。
大将军，请戍边，偏将逾葱岭，越祁连，追亡逐北万五千。
抗大旌，悬绝幕，天子喻书通玉帛，胡宗■■未沓译。
陇云寒，陇水干。
天使晨入荆门关。
石扼僰，左控秦。
巴蜀限峨岷。
伪夏昆，强项不来宾。
元戎阐皇威，民何罪？肝脑縻。
一札西去如星驰。
彼元之微，弃身独夫。
剪与我绝，忍及尔孤？告冉庞，束斯榆，檄邛笮，上版图。
缀包薄，受正朔。
玉垒峨嵋我城郭，沱潜三巴我堑壑。
誓蚕丛，铭剑阁。
岘山
张羽（明代）

苍山走南门，雉堞隐相并。
明湖眇东汇，乱石皆北向。
势如渴虹奔，饮首临巨涨。
孤亭压其颠，洼石类盆盎。
十手可对饮，斧凿自天匠。
平生爱山水，脱身事幽访。
落帆绝壁下，登探俯清旷。
冥冥沙鸟逝，泛泛渔舟漾。
崩崖露黄肠，云是古人葬。
我闻襄阳山，兹名乃相况。
羊公仁足怀，杜子功可尚。
当时一跻攀，山势益增壮。
愧我非古人，登兹独惆怅。
且当随鸥鹭，散发凌浩荡。
长啸天地间，身名两俱忘。
“并”，音“傍”，与“忘”皆去声。
众举毗卢作僧正以诗勉之
韩维（宋代）

庵前谁为子磨{博十换土}，春莺巧啭忽当筵。
共嗤白传辛勤甚，万唤千呼始上船。
两头纤纤
范成大（宋代）

两头纤纤小秤衡，半白半黑月未明。
腷腷膊膊扣户声，磊磊落落金盘冰。
余秋村创书院
黎廷瑞（宋代）

五凤楼修谩赋空，不堪四壁老秋风。
黄金白璧相逢顷，文杏香茅一笑中。
子美堂资须录事，尧夫宅契出温公。
诸公更使风流尽，千载遥知意气同。
感古十四首 其二
陈第（明代）

昔人事主，弥砺厥心。岂无过动，终不愧人。先轸慢唾，鬻拳兵临。

箕役致命，伯宫自刑。英英风烈，丹青古今。去之千古，肃肃我钦。
读罗隐诗集
释智圆（宋代）

非非是是正人伦，月夜花朝几损神。
薄俗不知懲劝旨，翻嫌罗隐一生嗔。
次韵白水雪梅二诗
刘子翚（宋代）

闽雪少曾栖瓦白，怪来浩浩拥寒滨。
严威故作敝裘厄，淡彩潜催幽幌晨。
眼观醉中迷有色，心华净处照无垠。
摇松旋拾晶荧煮，已觉肥生齿颊津。
二月十五日赵君实南山别墅俟主客俱不至
方回（元代）

篱落梅残野菜青，田间閒看鹤梳翎。
主人不到客且去，细雨南山暗画屏。
十二时行孝文
白居易（唐代）

日入酉，但愿父母得长[寿]。
身如松栢色坚政，莫学愚人多饮酒。
偈颂一百零二首 其三十七
释绍昙（宋代）

古桧吟风，寒鸦布阵。不落见闻，几人错认。不错认，道士擎拳，阇梨问讯。
次韵李叔飞
王洋（宋代）

溪山春兰林，桃李花槐市。
戏友二三生，兴来远返趾。
墨客冠再弹，苍官仕三已。
矜豪柳索强，引分梅知止。
缘芳草齐亚，粉面花衬绮。
庆暖具杯觞，送寒操杖几。
态度略不齐，将妍俱可喜。
人心独当然，造物聊戏耳。
乌帽以旧留，青鞋请今始。
相逢浩荡春，切勿通爵里。
送傅守 其三
刘宰（宋代）

令行肃权豪，仁施先困穷。适此饥馑馀，喟彼杼轴空。

劳来穷人谋，祈禳与天通。那得三百州，落落皆此公。
次韵天民有年
于石（宋代）

四海同一稔，茆檐蔼富穰。
邻灯晓炊暖，溪雨晚舂香。
有客歌良耜，何人饿首阳。
三时足勤苦，真乐在冬藏。
虔州景德寺荣师湛然堂
苏轼（宋代）

卓然精明念不起，兀然灰槁照不灭。
方定之时慧在定，定慧寂照非两法。
妙湛总持不动尊，默然真入不二门。
语息则默非对语，此话要将周易论。
诸方人人把雷电，不容细看真头面。
欲知妙湛与总持，更问江东三语掾。
题刁光胤画册·雪里山茶图
宋孝宗（宋代）

一枝残雪照山城，春意原非复后生。
羞把红颜媚儿女，梅兄知我岁寒情。
古愚卷为白沙乃兄作
庄昶（明代）

箪瓢许与静中春，万古天留此味真。若道老兄甘起倒，石斋夫子是何人。
题密山寺壁
范端臣（宋代）

篱落邻林麓，江湾应霭烟。
乌鸦依野屋，独鹿度平田。
孤阁高竿隔，篮棂绿柳连。
僧栖心象息，游衍亦夤缘。
声声慢
王沂孙（宋代）

迎门高髻，倚扇清吭，娉婷未数西州。浅拂朱铅，春风二月梢头。西逢靓妆俊语，有旧家、京洛风流。断肠句，试重拈彩笔，与赋闲愁。

犹记凌波欲去，问明榼罗袜，却为谁留。枉梦西思，几回南浦行舟。莫辞玉樽起舞，怕重来、燕子空楼。谩惆怅，抱琵琶、闲过此秋。
病中对竹
陈文蔚（宋代）

窗外修篁仅百竿，相看不待报平安。
何时得我身强健，共尔青青到岁寒。
谒金门（九日）
洪咨夔（宋代）

开笑口。又是茱萸重九。好水佳山长似旧。健如黄犊走。

菊蕊峥峥如豆。风雨轻寒初透。檐外鹊声谁送酒。莫闲金碗手。
骧每恶晏起强酒二癖因作诗自警
韦骧（宋代）

晏起已嗟为惰甚，讵堪酒病复相婴。未忧居养能移气，当念怀安实败名。

便腹亦尝嘲睡癖，腐肠非是醉时清。辰乎径去谁能止，壮志毋宜恃晚成。
宫词
张公庠（宋代）

过腊愆阳陇麦低，御封香合奉精祈。
君王晓入凝华殿，远近楼台看雪飞。
偈颂六十五首
释普济（宋代）

同条不同条，心眼自相照。
翻覆论岁寒，不觉拍手笑。
诗二首
余翼（宋代）

偶閒如到女娲天，深入何殊葛稚川。
何必东山随谢守，尽游终日恣陶然。
秦罗敷
胡奎（元代）

昔有邯郸女，艳色世无如。手提青丝笼，采桑城南隅。

头上金雀钗，耳傍明月珠。素手挽柔条，风吹绣罗襦。

使君驰五马，冠盖丽且都。桑间问彼姝，云是秦罗敷。

裴回日将夕，命妾载后车。长跪谢使君，妾有堂上姑。

剖竹节乃直，裂松心不枯。使君善自爱，妾志终弗渝。
六祖传付偈颂 其三 六祖
黄裳（宋代）

下种人来地有因，若非因地若轻陈。曾将此子教谁种，安解参同向吕真。
虚庵陈郡公建道南书院
邵宝（明代）

书堂新建古城阴，巨榜高题属意深。吾道北南还一脉，斯人今古本同心。

妙从活水生时得，乐向光风起处寻。教思无穷归有道，朱弦休叹少知音。
郑待郎挽歌辞
司马光（宋代）

云梦气回复，比肩生俊豪。
司农家学富，廷尉里门高。
骐骥昔千里，凤皇今一毛。
即丘余庆在，终应吕虔刀。
与刘天游伯仲夜话霅中戏赠
王琮（宋代）

水亭新得月，坐对白苹洲。
共说一夜话，惜无多日留。
手抄诗许借，口诵呪如流。
最羡同吟处，对床风雨秋。
虎跑泉
廖颙（宋代）

真驭遗踪古，寒泉泻石清。
养源人莫测，流润济苍生。
丞相信庵赵公哀诗五首
刘克庄（宋代）

忆昔东淮羽檄驰，非公受钺国几危。
春潮全藉孤舟渡，厦屋曾几一木支。
着白接{上四下离}麾猛几，坑红衲袄等婴儿。
扬州遗老闻新讣，犹说平山奏凯时。
次韵谢范黄中运管二绝
刘宰（宋代）

刁坞春回花满枝，沈溪梦断水盈池。
遥知吊古经行处，落纸云烟总是诗。
礼记引南人言
佚名（先秦）

人而无恒。
不可以为卜筮。
二十八日驻跸鸡鸣山之沙城出营閒游
李时勉（明代）

清跸驻沙城，玉帐淩高丘。团营百里静，日已明戈矛。

田家惜筋力，禾黍尚未收。盲飙吹沙尘，泱漭烟云浮。

晚景风稍定，天宇澄素秋。辕门得随步，延目遂夷犹。

近瞩鸡峰秀，净见浑河流。去适山水情，返值公与侯。

撝诃盛驺从，意气赫道周。古来说良将，不贻明主忧。

岂伊重高爵，激烈著嘉谋。裹革志何壮，据鞍心未休。

一身岂复惜，百代声名留。迟回白日下，欲言无与酬。

俛仰气益奋，把笔试欲投。拔剑坐深夜，寒光冲斗牛。

何当一搴旗，兵气扫旄头。归悬藁街邸，歌舞颂皇猷。

铭功在彝鼎，彼哉不怀羞。
共乐台
李洪（宋代）

鳞差万瓦拱层台，暇日登临亦乐哉。
桃李成蹊春未到，江山如乐国多才。
倦游难效登楼赋，胜概常遭俗驾回。
好是清宵携客醉，云间两两近三台。
雀
赵崇鉘（宋代）

短翅遍斓贝花紫，逐食飞行晓霜里。
只知嘴爪求自肥，肥甘累人心弗知。
天寒日暮向何处，前路多山慎勿去。
吴儿织网连素空，一落牢笼腥血红。
送镜兄之虎丘
释绍昙（宋代）

虎岩老虎太威狞，平地拿人死复生。
背却西风行一转，髭须倒捋两三茎。
乍归九首
刘克庄（宋代）

架书多散乱，信手偶拈开。
匹似前生读，茫然记不来。
集古 看花
李俊民（金朝）

两岸山花似雪开，开时莫放艳阳回。

明朝携酒犹堪赏，雨涨春流隔往来。
和游栖真寺见寄
舒坦（宋代）

曾是谈经一草堂，千年金碧欲飞颺。
顶峰有路青天近，绝壑无飞赤日凉。
月底露惊猿鹤梦，云中风动薜萝香。
芝笙茶灶平生念，遥谢仙人白羽觞。
沁园春（再和槐城自寿韵）
刘辰翁（宋代）

刘子生时，当月下弦，输大半轮。记孤馆望云，朝饥讽午，寒炉拥雪，岁晚盘辛。比似先生，两壬相望，岂止参差一二旬。明年好，算乞浆得酒，酉胜如申。

吾辰。定是雌辰。听穷鬼揶揄数得真。但鹤唳华亭，贵何似贱，珠沈金谷，富不如贫。明月清风，晴春暖日，出入千重云水身。吾老矣，叹臣之少也，已不如人。
送李垣先辈归嵩少旧居
刘驾（唐代）

高秋灞浐路，游子多惨戚。君于此地行，独似寻春色。

文章满人口，高第非苟得。要路在长安，归山却为客。

□□□□□，狂歌罢叹息。我岂无故山，千里同外国。
题黄高士雪月集
王义山（宋代）

冰作丰姿水作神，群仙境界里诗人。
敲从竹起韵不俗，吟到梅来相逼真。
无己许令参后社，庭坚端的是前身。
有时石鼎堪联句，还许平分坐上春。
重九不出遣怀
陆游（宋代）

人生各自适飞潜，鱼腹熊蹯岂得兼。
并舍晚风传药杵，小窗残日射书签。
昏瞳但怪花争坠，衰鬓应无白可添。
采菊泛觞终觉嬾，不妨闲卧下疏帘。
翊善余公挽诗二首
李弥逊（宋代）

弱冠声名翰墨场，一官小试活人方。
二王宾客推清介，半刺规人与善良。
可但仁风薰晋鄙，犹怜奇节老阌乡。
康宁寿考犹馀事，兰玉阶亭久更芳。
题杨子元琪所藏东坡古木
楼钥（宋代）

东坡笔端游戏，槎牙老气横秋。笑揖退廉博士，信酷似文湖州。
湖上閒赋 其三
黄裳（宋代）

想缘仙划与神刓，有是湖光有是山。一处一游都几日，也应偷尽九春閒。
【中吕】山坡羊_春日二首芙
张可久（元代）

春日二首
芙蓉春帐，葡萄新酿，一声《金缕》槽前唱。锦生香，一成行，醒来犹问春无恙，花边醉来能几场？妆，黄四娘。狂，白侍郎。
西湖沉醉，东风得意，玉骢骤响黄金辔。赏春归，看花四，宝香已暖鸳鸯被，萝绕绿窗初睡起。痴，人未知。噫，春去矣。
雪夜
扁舟乘兴，读书相映，不如高卧柴门静。唾壶冰，短檠灯，隔窗孤月是秋镜，长笛不知何处声？惊，人睡醒。清，梅弄影。
别怀
梨花都谢，在衫初卸，绿阴空锁闲台讲。远山叠，暮云遮，青青杨柳连官舍。此景此情难弃舍，车，且慢些。别，人去也。
题渝江萧氏园亭
戴复古（宋代）

三迳逐高低，旁通桃李蹊。
凉台无六月，钓石俯双溪。
醉欲眠花下，吟来过竹西。
风流黄太史，古壁有留题。
寄朱元益
程俱（宋代）

小园桃杏已欣荣，华发逢春祇自惊。闻说江城多暇日，想教于蔿入新声。
酹江月
李好古（宋代）

平生英气，叹年来、都付山林泉石。不作云霄轩冕梦，只拟纶竿蓑笠。见说湖阴，飞飞鸥鹭，半是君曾识。梅花时节，试来相与寻觅。

休谩汨没尘埃，浮生能几，镜里催华发。趁取尊前强健在，莫负花前倾碧。自遣长须，亲题短句，去约萧闲客。休教惆怅，梅花飞尽寒食。
祀风师乐章。奠币登歌
包佶（唐代）

旨酒告洁，青蘋应候。礼陈瑶币，乐献金奏。

弹弦自昔，解冻惟旧。仰瞻肸蚃，群祥来凑。
戊申年七夕五绝 其二
张秉（宋代）

红蕖烂熳碧池香，罗绮三千侍汉皇。阿母暂来成底事，茂陵宫桂已苍苍。
偈颂一百四十一首
释师范（宋代）

秋江清浅时，白露和烟岛。
搘筇寂寞中，望断无人到。
送僧
释居简（宋代）

拨草瞻风不惮遥，因行掉臂上凌霄。极穷空处翻身转，更看西湖湛不摇。
偈公六十五首
释咸杰（宋代）

满目纷纷呈瑞雪，填沟塞壑谁辨别。
文殊无处顿浑身，普贤失辨真妙诀。
乌鸦变作白头鸦，铁树翻成银线结。
报诸人，瞥不瞥，
庭际无人立片时，便是太平底时节。
江城子·淡香幽艳露华浓
刘过（宋代）

淡香幽艳露华浓。晚妆慵。略匀红。春困恹恹，常爱鬓云松。早是自来莲步小，新样子，为谁弓。
画堂西畔曲栏东。醉醒中。苦匆匆。卷上珠帘，依旧半床空。香炧满炉人未寝，花弄月，竹摇风。
烛影摇红 淮南故将军家有歌妓，才容自许，
虞集（宋代）

愿一见公，竟不及见而卒。客有为以赋此曲者雪映虚檐，梦魂正绕阳台近。朝来谁为护重笼，云卧衣裳冷。应念兰心薰性。对芳年、才华自信。洞房春暖，换羽移宫，珠圆丝莹。板压红牙，手痕犹在余香泯。当时惟待醉翁来，教听莺声引。可惜闲情未领。但雕梁、尘销雾暝。几回清夜，月转西廊，梧桐疏影。
题秦系山人丽句亭
皎然（唐代）

独将诗教领诸生，但看青山不爱名。

满院竹声堪愈疾，乱床花片足忘情。
晨兴有叹
孙应时（宋代）

月落霜如雪，风回水正冰。
百思劳夜梦，多病晨怯兴。
世事甘牢落，心期独战兢。
床头书在眼，且莫负寒灯。
句
李泌（唐代）

青青东门柳，岁晏复憔悴。（见《邺侯家传》）

良弓摧折久，谁识是龙韬。（见《吟窗杂录》）

旋沫翻成碧玉池，添酥散出琉璃眼。（《赋茶》）
舟次郁水
汪全泰（清代）

赤日衔云卧江底，倒射黄波湿船尾。苍雷注地飞紫星，龙子扰船呼百灵。

青桂红蕉满沙渚，摇荡江风半天雨。古穴蛮镫十丈高，猺人夜起凌空语。

萋萋月气成余霞，老鱼夜食句漏砂。腥涎滴绿扫不去，明日石床生毒花。
和杨提刑喜雨
阳枋（宋代）

蝼蚁何能格上穹，况於三伏蕴隆中。
瓣香载走神龙庙，法象俱来大梵宫。
出岫金身能普济，临池玉醮可幽通。
尚凭使者疏冤狱，歌舞丰年与从同。
失调名
佚名（宋代）

金吾不禁元宵，漏声更莫催晓。
宫词 其四十九
王圭（唐代）

翠钿帖靥轻如笑，玉凤雕钗袅欲飞。拂晓贺春皇帝阁，綵衣金胜近龙衣。
夜饮周同年权府家
杨万里（宋代）

老趁渔船泊馆娃，月明夜饮故人家。
春风吹酒不肯醒，嚼尽酴醾一架花。
雨后
释文珦（宋代）

夜雨万雷集，涨水三尺深。
游鳞得其所，波间自浮沉。
科斗千点墨，鲤鲫数寸金。
偶会濠梁意，道人本无心。
奉陪黄帅机访问元夕战场归途见人家园池花木
曹彦约（宋代）

谩捐儋耳非长策，便戮先零亦少恩，
整了六师须禁暴，本朝地气要长存。
腰带水
张炎（宋代）

犀绕鱼悬事已非，水光犹自溼云衣。
山中几日浑无雨，一夜溪痕又减围。
汩罗庙
许晟大（宋代）

白鹤真人朝玉京，故留仙属镇山精。
时人却道投潭死，不得其平所以鸣。
严陵怀古
康与之（宋代）

建武中兴宝运开，股肱俱是济时才。
汉家鼎祚如磐石，此老方图拂袖来。
忆昔行送彭子发
赵鼎臣（宋代）

忆昔黄粱炊未熟，太学七人同日逐。先生不免弟子嘲，胯下颇日年少辱。

古人高谊今则亡，惟有彭公色慨慷。皇华已建使者节，青眼尚看同舍郎。

三年牢落江湖上，赖有故人相倚傍。我穷凡鬼辄累公，公复参差我何望。

世间荣辱何纷纷，覆手为雨翻手云。请将得失问北叟，敢以喜愠观子文。

满斟滑盏如船大，举酒属公公且坐。看公骨相合封侯，今日入朝明日贺。
八月十五日宿平原寄跂蹈
刘挚（宋代）

去秋今夕舣归船，雨湿湓江叹隔年。幸此一轮开霁魄，却嗟千里共秋天。

更为来岁悠悠约，安得清光夜夜圆。孤馆悄然谁晤语，满庭寒露湿苍烟。
梅影
王柏（宋代）

梅花已清绝，明月忽横窗。
孤影知难并，群花已竖降。
淡痕开画帐，皓色掩书缸。
寂寞素娥冷，须臾拥去幢。
中丞刘带川招福州西楼观竞渡 其三
黄廷用（明代）

去岁江城早闭门，今年城外笑歌喧。摐金伐□龙舟上，游子谁知主将恩。
春晚书山家
贯休（唐代）

柴门寂寂黍饭馨，山家烟火春雨晴。
庭花蒙蒙水泠泠，小儿啼索树上莺。
三月三日雨作遣闷十绝句 其二
杨万里（宋代）

出门著雨不能归，借得青蓑著片时。春染万花知了未，云偷千嶂忽何之。
偈八首 其七
释仁勇（宋代）

大方无外，大圆无内。无内无外，圣凡普会。瓦砾生光，须弥粉碎。

无量法门，百千三昧。
和谹父问讯吉父 其一
王洋（宋代）

北园依梵庋，东郭据梧桐。鹤并千年骨，诗传一祖风。

有愁添鬓白，无药驻颜红。台上秋期句，思君类渴虹。
枯木竹石图为赵行恕作
刘溥（明代）

露华洗湿江上秋，美人不来生别愁。
洞庭潇湘隔千里，两岸白云如水流。
碧空茫茫九疑道，君山一点青螺小。
鹧鸪啼断竹枝寒，凤凰飞去梧桐老。
雨夜言怀
汪炎昶（宋代）

淅淅复淅淅，雨微声不休。
蛩长远村夜，风早疏檽秋。
委蛇世路窄，隐忍吾道羞。
时逢一笑适，岂足价多尤。
次韵陈侍郎李察院潇湘八景图 洞庭秋月
喻良能（宋代）

洞阔乾坤日夜浮，月明天净最宜秋。何人独卧清风里，万顷烟波一叶舟。
舟泊汉江望黄鹤楼
张居正（明代）

枫林霜叶净江烟，锦石游鱼清可怜。
贾客帆樯云里见，仙人楼阁镜中悬。
九秋槎影横清汉，一笛梅花落远天。
无限沧州渔父意，夜深高咏独扣舷。
寄合肥知己
胡宿（宋代）

离管回香辔，行舟动翠篙。夕魂惟是黯，春目旋成蒿。

梦与杨花荡，书凭燕子高。望中人不见，湖上首重搔。
昭君出塞图
艾性夫（元代）

长门写遍泥金帖，春风暗老如花靥。臂纱尚护红守宫，妾命君恩尽如叶。

一朝结束嫁荒陲，一马前导五马随。老奚并辔相笑语，双袖自抱琵琶啼。

边风吹碎心如梦，云长只有孤鸿送。早知毡帐是羊车，却把黄金博青冢。

向来玉锁摇铜环，咫尺不得窥天颜。祇今堕在万里外，日光那到祁连山。

女色自矜还自误，画史欺君君莫怒。甘向匈奴作妇翁，而翁首祸羞千古。
苦雨
释宝昙（宋代）

急雨涔涔日，春泥盎盎中。
屐声喧午枕，人语泣西风。
斗米衾裯尽，邻翁杼轴空。
无因诉真宰，吾道竟须东。
送黎惟敬请告南还 其二
欧大任（明代）

持橐严趋在汉京，君王曾问秘书名。论从白虎亲临决，经自青书乞著成。

欲以新编藏大酉，岂缘沧海厌承明。他年共把梅花去，四百峰头策杖行。
冬
佚名（唐代）

苍茫枯碛阴云满，古木号空昼光短。云拥三峰岳色低，

冰坚九曲河声断。浩汗霜风刮天地，温泉火井无生意。

泽国龙蛇冻不伸，南山瘦柏销残翠。
戏呈府公
刘敞（宋代）

残春亦无几，短夜不须眠。翠幕深灯烛，清风引管弦。

诙谐玩兹世，醉倒忘吾年。不作方外趣，安知濠上贤。
答诸友
艾性夫（元代）

霜叶吹红鹤影孤，雨苔封绿屐痕疏。
风才敲竹便疑客，雁不入山难寄书。
自有乾坤心最大，稍无根柢学皆虚。
闭门未了研朱事，多谢梅花慰索居。
落花
孙艾（明代）

因春憔悴致神伤，眼见韶华渐减光。暮雨不堪淹久病，夕阳犹自整残妆。

风情为酒迷花榭，春梦随诗入草堂。满把落英收拾尽，依方修合百花香。
李伯纪丞相挽诗
赵令衿（宋代）

气量吞云梦，风流冠羽池。
致君虽素定，济众未全厘。
傒望金瓯诏，俄摧玉树枝。
天心殊莫晓，神物失扶持。
夏日
杨光溥（明代）

绿树阴中不掩关，茅檐风静燕初还。沧波渺渺斜阳外，断送诗愁是远山。
净圣庵
王宾（宋代）

乐道岩前沙路平，淡烟和月照人行。
林端仙馆千山合，石罅灵泉一派清。
蕴藻竞严朝斗意，琳琅惟听步虚声。
青书奏罢黄冠睡，独有滩雷彻夜鸣。
送钱思权
徐积（宋代）

子处我为兄，我以子如弟。何待去呼唤，自可来相视。

不敢苦留君，留君住数日。待问六年事，但恐烦纸笔。

昨日从早起，等君到昏黑。
遣意
魏周琬（清代）

骨比虞翻知相厄，才如灵运恨思迟。吾生料可行休矣，世事何思危得之。

扶植道心新有力，破除俗学旧无师。阖门时许人来往，祇是同骑竹马儿。
辇下春怀十绝呈赵达夫 其二
刘弇（宋代）

栏玉梯金十二楼，百花烘作紫烟浮。草黏天远难凭信，丝扑人来惯送愁。
放船
杜甫（唐代）

收帆下急水，卷幔逐回滩。江市戎戎暗，山云淰淰寒。

村荒无径入，独鸟怪人看。已泊城楼底，何曾夜色阑。
郊行即事
裘万顷（宋代）

病来多日废将迎，试命巾车作此行。稻实满田秋事了，松阴堆径午凉生。

数山见我争倾盖，一水邀人请濯缨。却忆吾庐南浦外，何时得与白鸥盟。
新春感事八首终篇因以自解
陆游（宋代）

兴来游衍不辞遥，吹帽风轻过画桥。
猩血未看开露蕊，麴尘先已上烟条。
胡万山脚气陆北岩遗诗问讯因次其韵
陶宗仪（明代）

见说新秋仍病痹，南州土湿暑熏蒸。耳边愁听三江雨，胸次清涵万壑冰。

卧起东山今谢傅，啸闻半岭昔孙登。北岩老子题诗寄，愧我才疏阙剡藤。
樱花花下作 其二
郑孝胥（清代）

嫣然欲笑媚东墙，绰约终疑胜海棠。颜色不辞脂粉污，风神偏带绮罗香。

园林尽日开图画，丝管含情趁艳阳。怪底近来浑自醉，一尊难发少年狂。
和李峤杂咏诗百二十首韵 其一○二 鹤
弘历（清代）

㿥㿥复翩翩，江楼渺若烟。远师悟立地，丁令识当年。

岂慕华车上，偏宜竹院前。缑山明月夜，笙韵落寥天。
后重九半月菊始开因思东坡言菊花开日即重阳取酒为之一醉遂和渊明已酉岁九月九日之作
李纲（宋代）

地偏菊开晚，乃在秋冬交。霜中色艳艳，肯逐蓬艾凋。

感此节物色，为尔再登高。玉觞泛金英，举酒望层霄。

云气有佳色，此岂瞪发劳。世态互陵灭，冰炭方凝焦。

不如醉后眠，意味真陶陶。何论饮而寿，且以乐此朝。
偈
释圆照（宋代）

片月浸寒潭，微云满空碧。若于达道人，好个真消息。
后数朝复依前韵二首
苏籀（宋代）

下国官臣无懈时，矫然白首瞩嶔嶷。
鼠攘剪灭雷霆令，魃虐萧骚霈泽医。
廉袴移文谨钤键，萧斋丝管覆玻瓈。
烛阑松桂冥冥雾，赤豹文狸不许窥。
相国寺祈雨马上口占
宋祁（宋代）

青鸳刹下天香集，丞相车前佛月低。
知有风人无限思，火城催向五门西。
送莼客养疴柯山萝庵
周光祖（清代）

初月藤萝夜，空山草莽臣。新诗多是泪，病骨不胜春。

野鹤无俦匹，闲鸥结比邻。斯才应大用，珍重苦吟身。
和程公辟游宿猿洞二首
陈襄（宋代）

老来归鞅海边村，犹喜诸亲聚里门。
汉宗朱轓临祖账，韩侯清里满离樽。
猿惊出洞时三哭，梅送行人早一番。
此去蓬莱峰顶月，梦魂应到荔枝园。
遣兴
李流谦（宋代）

不於蜗角更称兵，放下诸缘即太平。
但有千篇足传世，不须二顷可谋生。
盘餐粗粝圣贤事，门巷萧条千古情。
缓炷炉熏引轻吹，道人心念一丝横。
忆旧游 其二 柬紫帆，再用韵
易顺鼎（清代）

渐深烟困柳，密雨妨花，小院如秋。过了收灯节，问正三二月，可秋杭州。

东风不情不绪，吹起一分愁。把选梦年华，盛娇影事，淡抹轻勾。

名流。剪诗翠，坐竹里帘栊，黄月藏钩。寂寞蛮江道，但新巢换燕，旧舸寻鸥。

红阑夜寒敲句，箫谱倩重修。算万里游仙，春山瘴碧中有楼。
句
刘鎔（宋代）

环城五里皆奇石，疑是虚无海上山。
和钱穆父送别并求顿递酒（次韵）
苏轼（宋代）

联镳接武两长身，鹓鹭行中语笑亲。
九子羡君门户壮，八州怜我往来频。
伫闻东府开宾阁，便乞西湖洗塞尘。
更向青齐觅消息，要知従事是何人。
入白水访刘致中昆仲
刘子翚（宋代）

夜雨歇清晓，山椒云气昏。
驾言聊出游，窈窕穷川原。
侧帽避横篠，扬祛障晴暾。
春泉散石壁，细草罗丘园。
陟峻已逾岭，窥深更缘源。
乔松傍涧折，垂柯激潺湲。
过籁寒惨惨，惊林白翻翻。
造幽景寥閴，胜绝难具论。
仆夫知余乐，踟蹰为停轩。
惜无徙倚地，时来此开樽。
暮投鹅峰宿，青灯耿柴门。
相从二三子，交情久弥敦。
谈玄测彖象，揽佩纫兰荪。
愿言固所怀，丘壑吾道尊。
水调歌头·鲸川四重午
王旭（元代）

鲸川四重午，岁月若飘风。诗书万卷何事，白首课儿童。试把楚万高咏，更取清尊细酌，醒醉竟谁同。俯仰百年了，求足不求丰。愧吾身，犹未脱，世尘中。还丹有诀谁悟，回首忆仙翁。我欲乘云归去，独与山灵晤语，修道倘成功。笑谢醯鸡瓮，白日看长空。
舟行即事二首 其一
张耒（宋代）

古岸生微霭，空林挂夕阳。霞辉明野色，天影战波光。

集鸟村墟明，鸣虫禾黍荒。秋高孤月静，天末巧云长。

沙晚横归艇，川晴列去樯。登临自多感，何必寄他乡。
题骆秀才葺故庐疏
何应龙（宋代）

家在西湖合涧桥，短篱围得数椽茅。
归来颇费支撑力，羞见春风燕子巢。
寄刘后村
汤汉（宋代）

唐朝空自贵宏词，科目何尝得退之。
掌制徒闻夸子厚，残篇仅见命敦诗。
堪嗟实录无完传，太息淮西有后碑。
寄语莆田紫薇老，文章盖世例如斯。
子元日
徐瑞（宋代）

岁岁春风面，年年山泽儒。
不知老将至，但有醉如愚。
残雪明罔阜，新晴乐鸟乌。
身安即如愿，何必间清湖。
道旁骑
杨维桢（元代）

春风扇官道，官柳黄金条。
道旁百金骑，侠气争春骁。
竹间小桃花，嫣如董娇娆。
下马隔花语，疑是花中妖。
江南送李卿
贾至（唐代）

双鹤南飞度楚山，楚南相见忆秦关。

愿值回风吹羽翼，早随阳雁及春还。
偈颂三十首
释印肃（宋代）

时人须警觉，应道不痴颠。
若牛并急马，也只少他钱。
今生还不足，来生又吃鞭。
道人虽无事，不忍哭苍天。
今古论如是，岂可向愚言。
无我无钱质，此处静悄然。
显迹灵光在，梦然一炷烟。
普庵何处去，分明在目前。
须当如是体，可学老婆禅。
莫住空花相，谤佛结深冤。
以善能销恶，以顺和逆颠。
以道资顽狠，以心助普贤。
以师为心本，以念於无缘。
以身如父母，以力报愚贤。
出家为佛子，动静自光鲜。
超凡并越圣，真实不堪言。
曾经千万劫，碎身报未圆。
我今排次定，更莫听胡喧。
顺我大家吉，逆我众无缘。
孤峰无觅处，三千遍大千。
此时思一偈，虚空应不得。
非是我做作，真如体自然。
又和答云岩
李曾伯（宋代）

冰柱刘叉素有声，诗筒毋惜仆频更。
鸳鸯瓦上犹留伴，一霎南风又酿成。
寄诸弟三首 其一
黎贞（明代）

自怜苦相失，漂泊在天涯。万里长为客，三年不到家。

初春逢驿使，知汝上京华。此后长相忆，愁来眼欲花。
登储潭庙临潭水观大树二首 其一
湛若水（明代）

十八滩穷十八叹，危途历尽此登临。天地笑歌乃何意，储潭潭水不如深。
长相思慢
冯兰因（清代）

雨久寒重，敝裘似铁，穿窗风利如刀。翻书指冷，索酒瓶空，殢人镇日无聊。

瑟瑟萧萧。更彤云霭霭，雪洒梅梢。明月影难邀。掩清光、偏在今宵。

况岑寂孤怀，黄昏枯坐，一灯黯淡慵挑。无端牵惹起，万千愁、剥茧抽蕉。

梦短魂劳。芳信杳、天边雁骄。苦关情、深怜目断人遥。
珠明寺
姚燮（清代）

侯王无遗殿，城阙满斜曛。巀嵲何年寺，荒凉隔市氛。

林光浮宿雨，钟响动高云。寮静僧初散，庭閒草自薰。
偈颂一百二十三首
释崇岳（宋代）

今朝五月五，粗言及细语。
会得也寻常，不会超佛祖。
和全父弟巫山峰韵
阳枋（宋代）

巫峰十二最高头，岚色烟光翠欲流。
举首半空不可到，依稀绛阙与琼楼。
将归
韦骧（宋代）

他乡蔽讼改新年，事竟归心顿释然。坐厌帘间窥昼景，行将马释看春天。

无穷芳草含朝雾，几许初花倚暮烟。长陌风光应渐好，羁怀朝夕付金鞭。
胡笳十八拍十八首
王安石（宋代）

此身饮罢无归处，心怀百忧伤千虑。
天翻地覆谁得知，魏公垂泪嫁文姬。
天涯憔悴身，托命於新人。
念我出腹子，使我叹恨劳精神。
新人新人听我语，我所思兮在何所。
母子分离兮意难任，死生不相知兮何处寻。
题沈少府书斋
皎然（唐代）

不下南昌县，书斋每日闲。野花当砌落，溪鸟逐人还。

有兴常临水，无时不见山。千峰数可尽，不出小窗间。
宿晋安亭
卢照邻（唐代）

闻有弦歌地，穿凿本多奇。游人试一览，临玩果忘疲。

窗横暮卷试，檐卧古生枝。旧石开红藓，新河覆绿池。

孤猿稍断绝，宿鸟复参差。泛滟月华晓，裴回星鬓垂。

今日删书客，凄惶君讵知。
寄题程公辟物华楼
王安石（宋代）

吴楚东南最上游，江山多在物华楼。
遥瞻旌节临尊俎，独卧柴荆阻献酬。
想有新诗传素壁，怪无余墨到沧洲。
湡浯南望重重绿，章水还能向此流。
桂殿秋（寿于湖先生）
刘翰（宋代）

青帝子，碧莲宫，不驾云车骑白龙。瑶池路远羽衣湿，玉佩冷冷明月中。
酒泉子
冯延巳（五代）

庭下花飞。月照妆楼春事晚，珠帘风，兰烛烬，怨空闺¤

迢迢何处寄相思。玉箸零零肠断，屏帏深，更漏永，

梦魂迷。

芳草长川。柳映危桥桥下路，归鸿飞，行人去，碧山边¤

风微烟淡雨萧然。隔岸马嘶何处？九回肠，双脸泪，

夕阳天。

春色融融。飞燕乍来莺未语，小桃寒，垂柳晚，玉楼空¤

天长烟远恨重重。消息燕鸿归去，枕前灯，窗外月，

闭朱笼。

深院空帏。廊下风帘惊宿燕，香印灰，兰烛灺，觉来时¤

月明人自捣寒衣。刚爱无端惆怅，阶前行，阑外立，

欲鸡啼。
广化寺
陈桷（宋代）

山高不受暑，秋到十分凉。
望外去程远，闲中度日长。
寺林投宿鸟，山路自归羊。
物物各有适，羁愁逐异乡。
车中口占
王鸿兟（清代）

十旬十走京津道，忙里云山眼倦看。今日坐窗识清旷，万林如醉一雕盘。
泡鱼蒿猪谚
佚名（魏晋）

朝为泡鱼，暮为蒿猪。朝为懒妇，暮为奔鱼孚。
初夏杂咏
陆游（宋代）

挥袖谢人间，一窗如海宽。
鹿麛为老伴，松屑当朝餐。
自悟达生理，尽容非意干。
却嫌孤寂甚，支灶学烧丹。
台湾杂咏 其九
齐体物（清代）

傀儡番居傀儡深，岂知尧舜在当今。含哺鼓腹松篁下，盛治无由格野心。
杏花天·残雪林塘春意浅
汪莘（宋代）

残雪林塘春意浅。倚碧玉、阑干日晚。

天涯五色明如翦。上有新蟾占断。

从别后、水遥山远。倩说与、天台刘阮。

方壶只有梅花伴。不似桃花庭院。
永元元年童谣
佚名（隋代）

洋洋千里流，流翣东城头。乌马乌皮裤，三更相告诉。

脚跛不得起，误杀老姥子。
秋兴有感
王安石（宋代）

宿雨清畿甸，朝阳丽帝城。
丰年人乐业，陇上踏歌行。
上疏斋虑按察
杨公远（宋代）

歙境争先睹使星，玉川风致是前生。
壮怀学富五千卷，明月光前十一城。
吏立寒冰惊号令，民沾和气乐耘耕。
政声久徹宸旒听，行看金瓯覆姓名。
五方帝
佚名（隋代）

礼经之重，祀典惟明。
命官揶事，陟降以诚。
既升庶品，亦奉二精。
锡兹福祉，迄用丕平。
好事近·桃李尽飘零
刘秉忠（元代）

桃李尽飘零，风雨更休怀恶。细把牡丹遮护，怕因循吹落。平芜望断更青山，楼外数峰削。野鸟不知归处，把行云随着。
送方楷之官
刘克庄（宋代）

博雅今萧翼，招延小孟尝。
虽操牙算子，不废□□□。
秘箧珍储富，公车荐墨香。
惟应猿鹤怨，三载□□房。
送僧天竺造经还蜀（二首）
殷迈（明代）

手持贝叶下沧洲，千部琅函是度舟。
应有鱼龙护方广，锦江春色镜光浮。
同王晦伯朱遐景宿慧山寺
窦群（唐代）

共访青山寺，曾隐南朝人。问古松桂老，开襟言笑新。

步移月亦出，水映石磷磷。予洗肠中酒，君濯缨上尘。

皓彩入幽抱，清气逼苍旻.信此澹忘归，淹留冰玉邻。
送人还乡
黎光（明代）

晓出石城西，樽前惜解携。当筵花锦灿，蘸水柳丝齐。

别酒愁须饮，家书醉懒题。欲谭乡曲事，客思转凄迷。
夜梦一道人见访相与语甚久颇及宗乘中事因戏之曰仙家亦学佛耶其人笑曰仙佛岂有二哉觉而异之作诗纪其事
刘才邵（宋代）

北风吹云肃天宇，蕙帐寒生月当户。颓然就枕睡思浓，魂梦悠悠迷处所。

仙宫胜士肯见临，促席从容陪软语。自言本事清虚君，学佛求仙两无阻。

云軿白日降遥空，天衣飘飘袖轻举。方诸宫深云海阔，金碧禅房隔烟雨。

与君粗有香火缘，聊复东来相劳苦。方游昆阆还无期，君住世间须善为。

尘劳足厌不须厌，等是实相夫何疑。前身自是尘外人，端为世缘縻此身。

重闻妙语发深省，若更离尘佛亦尘。方平羽节何时来，道宫佛庙随烟埃。

未须苦说扬尘事，东海波声正似雷。
岁除即事十首
刘克庄（宋代）

卖菜犹求益，栽桃不厌多。
小园两三树，冷淡柰春何。
上马和公仪
梅尧臣（宋代）

烟火千门晓欲开，五花骄马肯徘徊。
井闾已是经时隔，亲旧全如远别来。
帝阙重看多气象，天街新霁少尘埃。
振冠浣服无容久，便见池门放牓催。
御河舟中
强至（宋代）

浮舟不用力，一水静於出。
沙鸟晴相唤，河云晚更闲。
微吟穷有象，清思入无间。
河策谁云补，从公漫往还。
过大梁贻李献吉
孟洋（明代）

两年不见空同子，杨柳青青汴水滨。避世独留瓜圃在，著书吾爱草堂贫。

门前雪尽添春水，江上梅开傍野人。竹径不曾延俗驾，思君何日得相亲。
种竹叹。向在成都，种竹满西园，偶苦寒疾朅
范成大（宋代）

宣华种万竿，寒疾适相值。
玉麟种千竿，偶复须药饵。
僮奴狃今昨，竞道竹相祟。
如将圣作狂，似以儒为戏。
此君来声冤，林神亦短气。
我梦不平鸣，霍然推枕起。
明当还石湖，胜种千亩地。
未论比封君，且用执谗喙。
赐金园感赋
鲁之裕（清代）

赐金园里百花深，独客支筇可意寻。露竹半含春晓泪，雪蕉孤意岁寒心。

双溪印月思持鉴，一径飞泉想沛霖。尤惜老梅生远谷，未随桃李艳芳林。
和谢公定观秘阁文与可枯木
陈师道（宋代）

斯人不复有，累世或可期。
每於丹青里，一见如平时。
坏障尘得入，惨澹令人悲。
墨色落欲尽，严颜终不移。
朽老莫使年，石心乌铜皮。
念此犹少作，未尽冰霰姿。
北枝把异鹊，意定了不疑。
惜哉不得语，胸次几兴衰。
一为要贵役，可复辞画师。
隐奥虽可惜，涂抹复见遗。
谢侯名家子，感慨形苦词。
岂惟语画工，劲特颇似之。
何当补谏列，一吐胸中奇。
偈颂一百二十三首 其一一○
释崇岳（宋代）

百尺竿头弄险，是非海里横身。更有全提底时节，只堪惆怅不堪陈。
【越调】天净沙·离愁
李致远（元代）

敲风修竹珊珊，润花小雨斑斑，有恨心情懒懒。一声长叹，临鸾不画眉山。
胡达孝水墨妙绝一世，为余作枯松孙枝石间老
杨万里（宋代）

东斋归自涴花里，访我弄泉惠山趾。
随身万里只孤舟，一簪不山著行李。
忽拈远物出袖中，乃是孔明庙前古柏阆州松。
径从平地便起立，上穿屋瓦到青穹。
老蛟脱鳞乾见骨，厥孙碧丝作须发。
石间霜皮二千尺，石似孤根根似石。
硬根瘦干未要论，叶间犹带汉唐春。
岁久亦无苔藓痕，只有雪山之雪玉垒云。
却收松柏半天里，儿上卷来一张纸。
挽所子美侍郎
孙应时（宋代）

万里鹏才息，千年鹤近归。
光荣大所羡，间乐意终违。
碧海沉佳气，空山送落晖。
翟公生死冢，雨泪独沾衣。
奉和圣制次成皋先圣擒建德之所
张九龄（唐代）

天命诚有集，王业初惟艰。翦商自文祖，夷项在兹山。

地识斩蛇自，河临饮马间。威加昔运往，泽流今圣还。

尊祖颂先烈，赓歌安用攀。绍成即我后，封岱出天关。
奉陪中丞苏公游招宝山同作次壁间韵二首
邓渼（明代）

危峰茎擢四无傍，日月东西际沆茫。
树羽孤城当昼静，楼船三翼俨云翔。
直教河水羞称伯，空笑山城僣号王。
东望三韩犹咫尺，弯弓直拟挂扶桑。
送吕涛典狱之梧州
陶弼（宋代）

峡口苍梧县，城依南斗魁。
江浑海潮上，地热火山来。
草没嘉鱼穴，云封拜表台。
到应无狱讼，豆蔻酒频开。
中秋马溪山中望月
郭印（宋代）

佳月四时有，古来重中秋。
今夕万里怀，共作阴霾忧。
我宿招提万，山空夜更幽。
兹念亦未归，天际屡回头。
冰轮涌碧空，宇宙寒飕飕。
清辉聊一吸，洗尽肝胆愁。
山中魑魅窟，惊竄无所投。
自言天眼明，此地非我留。
缅思区域内，丑怪繁匹俦。
不知大圆影，能尽驱除不。
仰首祝天公，勿遣纖云浮。
纵此白玉盘，年年照九州。
题平泉薛家雪堆庄
白居易（唐代）

怪石千年应自结，灵泉一带是谁开。蹙为宛转青蛇项，

喷作玲谁白雪堆。赤日旱天长看雨，玄阴腊月亦闻雷。

所嗟地去都门远，不得肩舁每日来。
两中秋绝句二首
苏辙（宋代）

颍川城下两中秋，金气初凝火尚流。
脾病家人不教饮，官厨好酒亦难求。
为林执中赋茂林十咏 其八 蕉台夜雨
王恭（明代）

云影蕉台秋气清，半檐凉雨夜深情。湘帘不卷犹残醉，遍向萧萧叶上声。
张船山检讨见和画兰词作此奉酬来简有近日同梦人病心颇不乐语因为遣之
朱文治（清代）

一阕新填楚客词，春风齐著画兰枝。笔随意转君无匹，话到慎真我亦痴。

临镜双鸾相向处，隔花雏凤欲飞时。山斋有客无聊甚，何日携尊共论诗。
拟嘉靖圣德颂二篇 其一
孙承恩（明代）

于穆圣皇，统天御极。阳煦阴肃，坤阖乾辟。乃廿四载，秋仲日吉。

皇心有感，涣号大发。惟帝若曰，朕荷洪业。惟尔臣工，予辅予弼。

君臣义合，礼恭臣职。古称讽谏，晓人宜识。往有二臣，陈疏过直。

朕心颇迕，薄尝示罚。朕兹念之，谅彼诚怛。狂悖虽有，忠爱是泄。

矧彼惩创，悔悟必切。蠲除辜愆，俾出缧绁。朕于临下，贤否能别。

朕于好恶，顺帝之则。赏善则浮，纪过不越。咨尔臣庶，咸听予说。

罄竭臣恭，毋自造孽。体朕至怀，亦罔震慑。惟帝一言，星日昭揭。

天地鬼神，咸布在列。德音洋洋，警动六合。臣庶稽首，仰帝明哲。

惟帝一心，渊穆莫测。如天之运，如神之默。皇赫斯怒，莫或敢遏。

如雷斯迅，如电斯掣。皇心悦豫，怒不留匿。如冰斯泮，如雾斯释。

稽首圣皇，天地合德。并育兼容，无终恶嫉。稽首圣皇，并明日月。

无远弗烛，无幽弗彻。稽首圣皇，神武不杀。操执乾纲，无敢玩亵。

洪恩汪濊，帝泽充洽。君子奋庸，奸宄遏绝。耄倪歌呼，途巷欢惬。

遐荒传播，罔不毕达。大猷允升，无有间隔。鸿图永固，无有杌隉。

超周迈商，尧禹合辙。彼宋彼唐，孰是方絜。千万年岁，光耀史札。
别北窗竹
王禹偁（宋代）

满窗疏韵伴吟声，别夜犹怜枕簟清。
见说解梁难种植，此君相别若为情。
赵学士挽诗
杜范（宋代）

鼎盛弹冠地，胡然袖手居。
自怡还自足，谁毁又谁誉。
花竹人安在，芸兰庆有余。
华涂惊素锦，行道尽欷嘘。
晚坐和韵
仲并（宋代）

急雪逢春易作晴，穷阎犹复断人行。
公家何在欲乘月，夜半扁舟不隔城。
赠熊正臣
饶节（宋代）

浑金璞玉世甚鲜，衣冠有识共因之。年来访道倚松室，泥牛斗入醴泉池。
明叔送一丈黄菊
赵蕃（宋代）

菊开本丛丛，此种乃树树。
尝闻一丈黄，直谓庄周寓。
及兹锄移来，信可绳尺度。
乃知太华莲，十丈语非误。
陈君怯风景，酒尽不能酤。
遗我遣我愁，仍须堕言句。
更念贫无帷，何以致调护。
金华道中
邱象随（清代）

一径烟云鸟道还，高盘如黛越中山。不知过尽山多少，犹在啼猿万木间。
昼梦
邵雍（宋代）

梦里到乡关，乡关二十年。
依稀新国土，隐约旧山川。
身已烟霞外，人家道路边。
觉来犹在目，一饷但萧然。
赠月溪羽士
戴叔伦（唐代）

月明溪水上，谁识步虚声。夜静金波冷，风微玉练平。

自知尘梦远，一洗道心清。更弄瑶笙罢，秋空鹤又鸣。
颂古六十二首 其四十九
释清远（宋代）

老大宗师没巴鼻，养狗之缘太儿戏。夺牌禅客如到来，铅刀争及吹毛利。
题索笑亭 其二
许及之（宋代）

六出雪中宜，春藏向北枝。巡檐时一笑，玉笛且休吹。
春日杂兴十五首 其二
华镇（宋代）

鸣禽断残梦，寒衾有馀温。褰帷览东窗，朝阳汎晴暾。

晨兴不知倦，摄衣步南轩。碧瓦无寒霜，芳露浥兰荪。

东风苦未竞，愁见阴云屯。登高远四望，极目际郊原。
残句一炉香对紫宫起
苏轼（宋代）

一炉香对紫宫起，万点雨随青盖归。
李术士善医卜
刘克庄（宋代）

西汉君平莫是渠，萧然闭肆或旬馀。青囊系肘藏仙诀，黑子如毛录谶书。

屡倩揲蓍爻每验，近闻咒枣病皆除。闲时更取离骚看，怕有灵均犹卜居。
和子由踏青
苏轼（宋代）

东风陌上惊微尘，游人初乐岁华新。
人闲正好路旁饮，麦短未怕游车轮。
城中居人厌城郭，喧阗晓出空四邻。
歌鼓惊山草木动，箪瓢散野乌鸢驯。
何人聚众称道人？遮道卖符色怒嗔：
宜蚕使汝茧如瓮，宜畜使汝羊如麇。
路人未必信此语，强为买服禳新春。
道人得钱径沽酒，醉倒自谓吾符神！
挽陈夫人卓氏二首
黄公度（宋代）

贵不改旧习，老犹遵幼仪。
安贫偕隐者，急义胜男儿。
馀涧河九里，宁馨桂一枝。
秋毫有遗恨，石窌剖封迟。
南乡子 咏春兰
陈维崧（清代）

三月玉街寒，锦雨丝丝不肯乾。飘得卖花声到了，春兰。

一种清芬胜麝檀。

对此忆家山，手折红苕不忍看。还记那年寒食夜，幽欢。

人在花香鬓影间。
慈云岭
董嗣杲（宋代）

叠叠流云步步苔，九霄紫气限蓬莱。
后唐刻石初开路，南宋郊天别築台。
慰眼江湖空岁月，伤心陵寝堕尘埃。
桃花争趁春风老，又引游人一度来。
渔家傲（博士生日）
李弥逊（宋代）

海角秋高风力骤。楼台四面山容瘦。季子貂裘寒欲透。悬弧昼。高歌棣萼聊卮酒。

且共追欢宽白首。清闲赢得身长久。世上功名翻覆手。为君寿。腰间要看悬金斗。
泛吴松江
王禹偁（宋代）

苇蓬疏薄漏斜阳，半日孤吟未过江。
唯有鹭鸶知我意，时时翘足对船窗。
狱中书情上使君（长文为强暴所诬系狱，献诗雪冤）
程长文（唐代）

妾家本住鄱阳曲，一片贞心比孤竹。当年二八盛容仪。

红笺草隶恰如飞。尽日闲窗刺绣坐，有时极浦采莲归。

谁道居贫守都邑，幽闺寂寞无人识。海燕朝归衾枕寒，

山花夜落阶墀湿。强暴之男何所为，手持白刃向帘帏。

一命任从刀下死，千金岂受暗中欺。我心匪石情难转，

志夺秋霜意不移。血溅罗衣终不恨，疮黏锦袖亦何辞。

县僚曾未知情绪，即便教人絷囹圄。朱唇滴沥独衔冤，

玉箸阑干叹非所。十月寒更堪思人，一闻击柝一伤神。

高髻不梳云已散，蛾眉罢扫月仍新。三尺严章难可越，

百年心事向谁说。但看洗雪出圜扉，始信白圭无玷缺。
青帝
王初（唐代）

青帝邀春隔岁还，月娥孀独夜漫漫。韩凭舞羽身犹在，

素女商弦调未残。终古兰岩栖偶鹤，从来玉谷有离鸾。

几时幽恨飘然断，共待天池一水干。
余有仲子之戚九日亲故携酒访我於梅山之上因
姜特立（宋代）

九日上梅山，愁心卒未安。
人情皆向菊，天意独摧兰。
管女不及嫁，莱衣空自寒。
牛山多感慨，把酒泪阑干。
刘子脩归湖上居赠以长句
欧大任（明代）

射阳湖上烟树多，浊水奔流江作波。邗沟西北入淮去，一夜秋风渡漕河。

竹西歌吹何年路，广陵回首瓜洲渡。胥泾不见浣沙人，参军只有芜城赋。

真州昔与谭生游，门下每称刘子脩。曾揖长桑传肘后，还能满壁画沧洲。

前年击筑过燕市，昭王台边遇刘子。挥毫命酒见平生，荐引无人解知己。

丹青传色出董源，晚于山水师荆关。犹恨壮观未极意，跨蹇从我游西山。

风吹柳花满京阪，忽忆射陂春已晚。公卿投辖不可留，买舟直向湖南返。

到家稚子候门庭，湖上芦黄枫树青。行持西掖裁书笔，归注东皋让酒经。

我畏东华软红热，木门琅仓不堪谒。长吟左氏招隐诗，寻尔持竿钓湖雪。
寄皇甫七
白居易（唐代）

孟夏爱吾庐，陶潜语不虚。花樽飘落酒，风案展开书。

邻女偷新果，家僮漉小鱼。不知皇甫七，池上兴何如。
送鬼篇
王季珠（清代）

北人信奉狐，南人鬼亦重。往往感微疾，亟遗女巫送。

女巫挟何术，登堂秘咒诵。拈香点鬼籍，秩然按伯仲。

纸灰战屋隅，阴风泼窗洞。胡语空恻恻，十人九怕恐。

铺设上下筵，鸡豚从丰供。遂令道若僧，口腹欲愈纵。

明年未收谷，抽抵今年用。乞巫暗消寝，剜肉不心痛。

夫受抱耒饥，妇受投杼冻。一刻整家赀，冤抑无由讼。

习俗溺于迷，甘为邪人弄。一棒打当头，或醒梦中梦。
偈颂一百二十三首 其三十九
释祖钦（宋代）

弄晴微雨湿春风，柳自青青花自红。寄语游人急回首，歌楼不在画桥东。
题周子良梅谷
王绅（宋代）

季冬天气肃，百卉具巳腓。灵根先太极，侵寒自芳菲。

蹇蹇铁石操，皎皎冰雪姿。疏花散空谷，岁晚畴能知。

幽人谢纷华，托以同襟期。影斜苍涧侧，香度黄昏时。

邈哉逋仙子，怅焉起遐思。
失调名
佚名（宋代）

自结成同心百索。祝愿子、更亲自系著。
谢虚中上人寄示题天策阁诗
齐己（唐代）

天策二首作，境幽搜亦玄。阁横三楚上，题挂九霄边。

寺额因标胜，诗人合遇贤。他时谁倚槛，吟此岂忘筌。
诸公见过野饭晚步辅之有诗因次其韵
刘跂（宋代）

野人城下住，巷底更谁邻。秖有携筇路，应无跃马尘。

客非俗士驾，诗似古人淳。载酒催公等，藜羹难重陈。
禅人写真求赞 其五十九
释正觉（宋代）

眉棱棱，眼烱烱。自爱情閒，人嫌面冷。片云出岫之心，孤月濯潭之影。

绝怜百亿分身，恰满三千化境。
一览亭
张孝祥（宋代）

城中十万户，亭脚五千丈。小退雁鹜行，却立云雨上。

主人心如此，坐了镜中像。沙尾是我船，烟波更空旷。
颂古二首
释子涓（宋代）

狗子佛性无，门上钉桃符。
邪魔并百怪，一见便消除。
春日同伯氏游问政山门意似表弟旧题用其韵先
李弥逊（宋代）

晴妍入遐瞻，佳处要林樾。
归云纷卷舒，列岫互明灭。
偶从青都行，遂与凡境绝。
舆肩俯清阴，屐齿破苔滑。
坡陀度崇冈，窈窕必真阙。
烬馀见颓基，纸上得遗碣。
红白抹花脸，嘲哳掉禽舌。
伤列起孤愤，感物动深悦。
稍罗肴核丰，共吊泉石咽。
云冠俨臧获，霓骑想飞越。
灵踪尚储休，爽气亦时发。
散花步危坛，引蔓探幽穴。
胎田倘可丹，石髓未成铁。
却思棠棣篇，已换桃李节。
雁书当解封，鹿驾定因辙。
兹游约重寻，晚笋政堪撷。
道遇寒食忆宋之问马上逢寒食句五咏其韵 其五
赵完璧（明代）

小雨清明烟火熄，寒茶冷酒强饮食。云冥家远野草青，尽日相逢不相识。
赵尊道郎中出示唐画四老饮图滕贤良有诗亦使
戴复古（宋代）

采芝商山秦四皓，象戏橘中为四老。
我疑此画即其人，有时以酒陶天真。
丹青不知谁好手，作此饮态妙入神。
摩挲半世江湖眼，古锦轴中舒复卷。
细将物色辨人物，乃是晋时刘毕与陶阮。
一琴无弦横膝上，一琴团团明月样。
一人持杓坐甕边，一人手携文一编，
是中必写酒德篇。诸君伤时强自遣，
曲生风味况不浅。五胡妖气蔽神州，
誓江不救中原乱。新亭举目愁山河，
万事何如一樽满。一杯一杯醉复醉，
天地陶陶尽和气。道术相忘礼法疏，
形骸懒散无机事。此画流传知几载，
生绡剥落精神在。何人为我更作杜陵饮中八仙歌，
将与冰壶主人为此对。
句
王鞏（宋代）

春渍苔纹沿石塔，月含松韵杂琴声。
枯木回春
张嗣纲（明代）

此地多春意，油桐槁复生。枯枝长不朽，落叶又敷荣。

疑是莱公竹，堪誇广宅荆。彼苍如注祐，好雨及时零。
杂感
陆游（宋代）

老境睡多行立少，浮生会少别离多。
安得此身重壮健，一杯朋旧共高歌？
为牟德范题石湖遗墨意有未尽复赋五首
方回（元代）

汉陵往事余金碗，湘步空名尚铁炉。
地下中郎今不作，典刑真属虎贲无。
春江夜泛
释文珦（宋代）

江月照扬舲，乘风过万汀。
素光流远汉，高浪湿寒星。
客恨消长笛，閒身渺一蘋。
到京天未曙，隐隐越山青。
采桑子 其五
吴湖帆（清代）

春光迤逦西湖好，回首年时。流水难追。对月相思付酒卮。

放怀一棹迎斜照，脸印霞晖。心托波微。浅扫螺痕色也飞。
寒食会康乐园
韩琦（宋代）

欲识芳园立意新，康辰聊以乐吾民。天收寒食时来雨，人得常年数倍春。

密密楼台花外好，蚩蚩歌舞醉中真。朝来必要升平象，请绘轻绡献紫宸。
余除铸钱使者居厚除尚书郎俄皆销印即事二首
刘克庄（宋代）

出处平生大致同，中间得失等鸡虫。
髧髦昔似晋诸谢，华发今鸡楚两龚。
握有兰香为子崇，家无铜臭坐余穷。
善和旧宅残书卷，只合连床听晓钟。